ທ່ານໂອບາມາ ຂໍໃຫ້ສະພາ ຜ່ານຮ່າງກົດໝາຍ ປະຕິຮູບພາສີລາຍໄດ້ (ເບິ່ງວີດີໂອ)
ປະທານາທິບໍດີໂອບາມາ ຮຽກຮ້ອງໃຫ້ ລັດຖະສະພາສະຫລັດ ຮັບຮອງເອົາຫຼັກເກນ Buffet ເພື່ອປະຕິຮູບ ພາສີລາຍໄດ້.
ປະທານາທິບໍດີສະຫະລັດ ທ່ານບາຣັກ ໂອບາມາ ໄດ້ຮຽກຮ້ອງເທື່ອໃໝ່ໃຫ້ລັດຖະສະພາ ສະຫະລັດຮັບຜ່ານຮ່າງກົດໝາຍປະຕິຮູບພາສີລາຍໄດ້ທີ່ຮູ້ກັນໃນນາມ Buffet Rule ນັ້ນ ຫຼັກເກນດັ່ງກ່າວແມ່ນຕັ້ງຕາມຊື່ມະຫາເສດຖີທີ່ຮັ່ງມີທີ່ສຸດທ່ານນຶ່ງ ຄືນັກລົງທຶນ Warren Buffet ທີ່ກ່າວວ່າ ມັນເປັນເລື່ອງທີ່ບໍ່ຍຸຕິທຳທີ່ທ່ານຕ້ອງໄດ້ຈ່າຍພາສີຕໍ່າກວ່າເລຂານຸການ ຂອງທ່ານ ໃນລະຫວ່າງຄຳປາໄສປະຈຳສັບປະດາຂອງທ່ານໃນວັນເສົາມື້ນີ້ ປະທານາທິບໍດີໂອບາມາ ໄດ້ຮຽກຮ້ອງໃຫ້ລັດຖະສະພາໃຫ້ການອະນຸມັດຕໍ່ຮ່າງກົດໝາຍດັ່ງກ່າວໃນລະຫວ່າງທີ່ມີການ ລົງຄະແນນສຽງໃນອາທິດຈະມານີ້ ພາຍໃຕ້ຫຼັກຂອງທ່ານ Buffet ນີ້ຜູ້ໃດກໍຕາມທີ່ມີລາຍໄດ້ກາຍ 1 ລ້ານໂດລາຈະຕ້ອງຈ່າຍ ພາສີຢ່າງນ້ອຍ ທໍ່ກັນກັບພວກທີ່ມີລາຍໄດ້ປານກາງ ປະທານາທິບໍດີໂອບາມາກ່າວຕື່ມວ່າ ບັນດາຄອບຄົວທີ່ມີລາຍໄດ້ບໍ່ຮອດ 250,000 ໂດລາຕໍ່ປີຊຶ່ງປະກອບເປັນ 98% ຂອງບັນ ດາຄອບຄົວອາເມຣິກັນນັ້ນ ບໍ່ຄວນທີ່ຈະມີການຂຶ້ນອັດຕາການເສຍພາສີຂອງພວກເຂົາເຈົ້າ ຕື່ມອີກ ທ່ານໂອບາມາໄດ້ປະຕິເສດ ບໍ່ຍອມຮັບເອົາການກ່າວອ້າງຂອງພວກຕິຕຽນທີ່ວ່າ ຫຼັກເກນ ຂອງທ່ານ Buffet ນີ້ ຂັດຂວາງບໍ່ໃຫ້ການເຕີບໂຕຂອງວຽກເຮັດງານທຳ ໃນຄຳປາໄສຕອບຂອງພັກຣີພັບບລີກັນນັ້ນ ສະມາຊິກສະພາຕໍ່າ Fred Upton ຈາກລັດ ມີຊິແກັນໄດ້ກ່າວຫານະໂຍບາຍດ້ານພະລັງງານ ຂອງລັດຖະບານທ່ານໂອບາມາວ່າ ເຮັດ ໃຫ້ສະຫະລັດກາງຕໍ່ຫຼາຍຂຶ້ນນຳນໍ້າມັນຂອງຕ່າງປະເທດໂດຍໄດ້ປະຕິເສດຕໍ່ໂຄງການສ້າງ ທໍ່ນໍ້າມັນທີ່ຈະເນັ່ງແຕ່ການາດາລົງໄປຫາພາກໃຕ້ຂອງສະຫະລັດ ທ່ານ Upton ໄດ້ຮຽກຮ້ອງໃຫ້ ລັດຖະບານທ່ານໂອບາມາ ພິຈາລະນາເບິ່ງຂໍ້ລິເລີ່ມກ່ຽວ ກັບພະລັງງານອາເມຣິກັນຂອງພັກທ່ານ ທີ່ແນໃສ່ເພື່ອເຮັດໃຫ້ລາຄານໍ້າມັນຖືກລົງ ແລະ ສ້າງວຽກເຮັດງານທຳ